জাতিসংঘের সদস্যরাষ্ট্রসমূহ
জাতিসংঘের সদস্যরাষ্ট্রসমূহ হল ১৯৩টি সার্বভৌম রাষ্ট্র যারা জাতিসংঘের সদস্য এবং যাদের প্রত্যেকের জাতিসংঘের সাধারণ পরিষদে সমান প্রতিনিধিত্ব আছে। জাতিসংঘ বিশ্বের বৃহত্তম আন্তঃরাষ্ট্রীয় সংস্থা। জাতিসংঘের সদস্যপদ লাভের মানদণ্ডগুলি জাতিসংঘ সনদের ২য় অধ্যায়ের ৪র্থ সংবিধিতে নিম্নরূপে লিখিত আছে: জাতিসংঘের সদস্যপদ সমস্ত শান্তিপ্রিয় রাষ্ট্রের জন্য উন্মুক্ত, যারা বর্তমান সনদে অন্তর্ভুক্ত কর্তব্যগুলি মেনে নেয় এবং সংস্থার বিচারে এই কর্তব্যগুলি পালনে সক্ষম ও আগ্রহী। নিরাপত্তা পরিষদের সুপারিশের প্রেক্ষিতে সাধারণ পরিষদের সিদ্ধান্ত অনুযায়ী জাতিসংঘে এরকম কোনও রাষ্ট্রের সদস্যপদ কার্যকর হবে।